DECRETO 35/2011, do 17 de febreiro, polo que se acorda a cesión en propiedade, a título gratuíto, ao Concello de Redondela de dúas franxas de terreo situadas na parroquia de Cesantes.
CONSELLERÍA DE FACENDA — III. OUTRAS DISPOSICIÓNS — 04/03/2011

O Concello de Redondela solicitou a cesión a título gratuíto de dúas franxas de terreo como condición para o outorgamento da licenza de obras para a construción dun centro de día residencial, de conformidade co establecido no artigo 19º a) da Lei 9/2002, do 30 de setembro, de ordenación urbanística e protección do medio rural de Galicia.
A titularidade dos bens corresponde á Comunidade Autónoma de Galicia en virtude da escritura pública de cesión do 4 de xullo de 2008, outorgada na notaría de Redondela de Fernando Olmeda Castañeda, co número de protocolo 1.345.
As dúas franxas de terreo desafectáronse do dominio público polo Decreto 204/2010, do 4 de novembro (DOG nº 243, do 21 de decembro), e declarouse a súa alleabilidade pola Orde do 23 de decembro de 2010 (DOG nº 17, do 26 de xaneiro de 2011).
A Secretaría Xeral Técnica e do Patrimonio, dependente da Consellería de Facenda, tramitou o expediente de cesión da parcela de acordo co previsto nos artigos 83º e seguintes do regulamento que desenvolve a Lei 3/1985, do patrimonio da Comunidade Autónoma de Galicia.
Na súa virtude, por proposta da conselleira de Facenda, e logo da deliberación do Consello da Xunta de Galicia, na súa reunión do día dezasete de febreiro de dous mil once,
DISPOÑO:
Artigo 1º
Acórdase a cesión, a título gratuíto, a favor do Concello de Redondela, da propiedade dos bens inmobles que se describen a continuación:
1. Porción de terreo, Petadas de Abaixo, situada ao oeste do predio matriz, que ocupa lonxitudinalmente toda a extensión do dito lindeiro, en liña paralela ao actual Camiño do Foro de Cesantes, que ten unha superficie de 93,28 m2. Estrema: norte, con José Barreiro Rincón; sur, con José Ramón Soto Miguélez, hoxe Benjamín Pérez Ochoa; leste, predio matriz da Comunidade Autónoma de Galicia; e oeste, sendeiro, hoxe denominado Camiño do Foro de Cesantes.
Inscrita no Rexistro da Propiedade de Redondela no tomo 711, libro 321, folio 215, predio nº 33.458.
2. Porción de terreo, Petadas de Arriba, situada na parte máis extrema das dúas que conforman o lindeiro sur do predio matriz, que ocupa lonxitudinalmente toda a extensión da dita parte, en liña paralela ao actual Camiño do Foro de Cesantes e perpendicular á estrada xeral ou avenida de Mendiño, que ten unha superficie de 27,15 m2. Estrema: norte, predio matriz da Comunidade Autónoma de Galicia; sur, co Camiño da Cova, hoxe tamén denominado Camiño do Foro de Cesantes; leste, estrada xeral á praia ou estrada PO-263, avenida de Mendiño; e oeste, José Ramón Soto Miguélez, hoxe Jesús Soto Fernández, acceso en medio.
Inscrita no Rexistro da Propiedade de Redondela no tomo 711, libro 321, folio 216, predio nº 33.460.
Ambos os dous bens inmobles forman parte da referencia catastral 1825303NG3812N0001GX.
Artigo 2º
A cesión en propiedade queda sometida ás seguintes cláusulas:
a) As dúas franxas de terreo destinaranse ao alargamento dos camiños Petadas de Abaixo e Petadas de Arriba, respectivamente.
b) No caso de que as franxas de terreo non sexan dedicadas ao uso previsto no acordo de cesión dentro do prazo dun ano contado desde o outorgamento da escritura pública, deixasen de estalo con posterioridade ou se descoidasen ou utilizasen con grave quebrantamento, ou se incumprisen as condicións do acordo, considerarase resolta a cesión e as parcelas reverterán á comunidade autónoma, que terá dereito a percibir, logo de taxación pericial, o valor dos detrimentos ou das deterioracións que experimentasen. A Consellería de Facenda poderá comprobar o cumprimento das obrigas que leva implícita a cesión. A reversión producirase con todas as súas pertenzas e accesións sen que proceda a favor do concello ningunha indemnización.
Artigo 3º
A cesión formalizarase mediante documento público subscrito pola secretaria xeral técnica e do Patrimonio ou funcionario en que delegue, e deberá constar nel o acordo de cesión e a aceptación do cesionario. Os custos de formalización serán por conta do cesionario.
Disposición derradeira
A Consellería de Facenda, a través da Secretaría Xeral Técnica e do Patrimonio, levará a cabo todos os trámites necesarios para a efectividade deste decreto.
Santiago de Compostela, dezasete de febreiro de dous mil once.
Alberto Núñez Feijóo
Presidente
Marta Fernández Currás
Conselleira de Facenda